[{"text_idx": "#000004", "text": "\u2018Does dim dwywaith na fydd rhedeg gyda ffrind neu mewn grw\u0302p yn eich gwneud yn rhedwr gwell \u2013 mae manteision rhedeg mewn grw\u0302p yn enfawr! Wrth gwrs, mae adegau pan fo\u2019n well rhedeg eich hun, ond mae manteision anhygoel i redeg gydag eraill hefyd."}, {"text_idx": "#000006", "text": "Mae grwpiau rhedeg yn rhoi teimlad o gyfrifoldeb i chi pan fo\u2019r llais bach yn eich pen yn ceisio eich perswadio i aros yn y ty\u0302 a swatio ar y soffa! Pan fo eraill yn dibynnu arnoch chi, rydych chi\u2019n llawer mwy tebygol o wneud ymdrech i fod yno."}, {"text_idx": "#000007", "text": "Un o\u2019r ffyrdd gorau i ddod yn rhedwr gwell yw rhedeg yn amlach. Bydd cynnal grw\u0302p rhedeg rheolaidd, wythnosol (neu ddyddiol mewn rhai achosion) yn helpu i sicrhau eich bod yn dal ati i redeg, nid yn unig ar ddyddiau heulog gogoneddus yr haf ond ar y nosweithiau tywyll, oer y gaeaf pan fo\u2019n anos byth mentro allan!"}, {"text_idx": "#000008", "text": "Mae rhedeg gyda grw\u0302p yn ysgogiad mawr gan fod rhywun yno i roi hwb i chi BOB AMSER a\u2019ch annog i guro eich amser gorau! Mae cael cyngor ac awgrymiadau newydd a\u2019u gweld yn gweithio\u2019n ysgogiad mawr ac mae modd i bobl mewn grw\u0302p rannu eu profiadau a\u2019u gwybodaeth gyda chi \u2013 doethineb ar y cyd."}, {"text_idx": "#000009", "text": "Mae rhywfaint o fudd seicolegol i redeg mewn grw\u0302p. Mae Hyrwyddiad Cymdeithasol neu effaith cynulleidfa yn derm seicoleg sy\u2019n golygu \u201cperfformiad gwell o ganlyniad i ddim ond presenoldeb eraill\u201d. Yn o\u0302l Cindra Kamphoff, Ph.D, wrth redeg gyda grw\u0302p, \u201cRydych chi\u2019n cael eich cario gan y cyflymder ac mae\u2019n bosibl na fyddwch chi\u2019n sylweddoli pa mor gyflym yr ydych chi\u2019n mynd.\u201d Mae eich ymennydd yn eich annog i redeg gyda phawb ar adeg pan allech chi fod wedi arafu ar eich pen eich hun. Felly mae rhedeg gydag eraill yn creu cyffro sy\u2019n eich helpu i redeg yn gynt nag yr oeddech chi\u2019n feddwl oedd o fewn eich gallu."}, {"text_idx": "#000010", "text": "Ond, er bod rhedeg mewn grw\u0302p yn cynnig y manteision uchod i gyd \u2013 mae\u2019n ffordd ddi-ffael hefyd o wneud ffrindiau newydd!"}]